OVK sê oor opdatering van kiesers se adresseArgieffoto Maroela Media het talle klagtes van lesers ontvang wat beweer dat hulle al dekades lank op dieselfde plek woon, en reeds in die gebied gestem het, maar ŉ SMS ontvang het dat die OVK nie ŉ woonadres vir hulle het nie. Kate Bapela, woordvoerder van die OVK, het aan Maroela Media verduidelik dat die OVK besig is om kiesers se adresse te verifieer en te verseker dat die besonderhede op die kieserslys so akkuraat as moontlik is. “In baie gevalle is die adres wat ons vir ŉ kieser het nie volledig nie of nie duidelik nie. Daar staan byvoorbeeld Kerkstraat, maar daar staan nie in watter stad die kieser bly nie en daar is talle strate genaamd Kerkstraat in Suid-Afrika,” het sy gesê. “Baie van die strate se name het ook oor die afgelope paar jare verander en dan is die adres wat ons het nog die ou naam en nie meer akkuraat nie.” Bapela het verwys na die saak wat tans voor die konstitusionele hof is waarin daar besluit moet word of dit vir die OVK verpligtend sal wees om volledige adresse aan politieke partye te verskaf wat verkiesings bevraagteken. Sy het gesê hoewel dit tans nie nodig is om ŉ bevestigde adres te hê om te kan stem nie, kan die konstitusionele hof se uitspraak hierdie aspek dalk verander. Die verkiesingshof het vroeër beslis dat die tussenverkiesings wat in Februarie in Potchefstroom (Tlokwe) gehou sou word, uitgestel moet word. Die hof het die OVK aangesê om die fisieke adresse van persone op die kiesersrol te bevestig vir toekomstige verkiesings. Die OVK het hom egter tot die konstitusionele hof gewend om teen die uitspraak te appelleer aangesien die uitspraak sal beteken dat sowat 16,2 miljoen mense nie op die kieserslys sal mag bly en nie kan stem nie as die OVK nie hul volledige adresse kan verskaf nie. “Ons kan nie wag tot die hof ŉ uitspraak lewer voordat ons begin om ons kieserslys op te dateer nie. Daar sal nie genoeg tyd wees nie,” het sy gesê. “Ons is gedruk vir tyd en ons moet nou al begin om seker te maak dat ons kiesers se korrekte adresse op ons stelsels het. Ons hoop kiesers sal gehoor gee aan ons versoek om asseblief hul inligting by hul naaste registrasiepunt te gaan opdateer.” Sy het ook gesê dat die OVK ŉ vorm op sy webwerf beskikbaar gestel het wat kiesers net kan uitdruk en invul en dan by hul betrokke registrasiepunt gaan afgee. “Kiesers wat nie tydens die registrasienaweke geregistreer het nie, kan nog totdat die amptelike verkiesingdatum in die Staatskoerant gepubliseer en deur die tersaaklike minister verkondig is, by hul naaste OVK-kantoor kan registreer deur slegs hul ID saam te neem,” het Bapela gesê. Sy het gesê die OVK sal Dinsdag die volledige statistieke bekendmaak van hoeveel kiesers reeds geregistreer is en hoeveel nog moet registreer.